
Spektrál módszer időfüggő konvektív hőátadásra örvényvektor-áramfüggvény formalizmusban

A dolgozatban a Navier-Stokes egyenlet numerikus megoldásával foglalkozunk Boussinesq-féle hőátadás esetén. Kétdimenziós, időtől függő állapotot vizsgálunk. A primitív változós felírásról először áttérünk az örvényvektor-áramfüggvény megfogalmazásra, amelynek nehézsége az, hogy az örvényességre nincs peremfeltétel, míg az áramfüggvényre kettő is elő van írva. Ezt a helyzetet az úgynevezett "influence matrix" technikával kezeljük. A parciális differenciálegyenlet-rendszer erős alakjából kiindulva, az egyenleteket először időben diszkretizáljuk szemi-implicit retrográd-Euler, illetve másodrendű szemi-implicit Adams-Bashforth módszerrel, majd a kapott szemi-diszkrét egyenleteket térben közelítjük Chebyshev-polinomok tenzorszorzataként. Az így kapott kollokációs séma megfelelően sima megoldás esetén magas rendű közelítést biztosít. A feladatot visszavezetjük minden időlépésben megoldandó Helmholtz-féle differenciálegyenletekre, melyeket direkt módon oldunk meg, teljes diagonalizálással. A diszkretizációs hibát a spektrális együtthatók nagyságából becsüljük. A kollokációs pontokban kapott megoldásra baricentrikus Lagrange-interpolációt alkalmazunk, így a közelítő megoldás megkapható a tartomány bármely pontjában.
A fentebb ismertetett módszert MATLAB-ben valósítottuk meg. Az általunk írt MATLAB függvények többsége vektorizált és több processzorszálon képesek futni. Bemutatjuk az egyes függvények szerepét.
A készített programok helyes és eredményes működését különböző tesztfeladatokon vizsgáljuk. Az egyik ilyen feladat az ún. "lid-driven cavity", ill. annak regularizált változata.



